Гуапэу ирагъэблэгъащ
Сирием щыпсэу ди лъэпкъэгъухэм ящыщу КъБКъУ-м щеджэ студент 20 Шэрэдж куейм ирагъэблэгъащ, адэжь щIыналъэм ис лъэпкъхэм я псэукIэмрэ щыIэкIэмрэ щагъэгъуэзэну.
КъБР-м ХъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм ди хэкуэгъухэмрэ хамэ къэрал къикIыжахэмрэ ядэлэжьэнымкIэ и къудамэм и унафэщI Жырыкъ ФатIимэрэ КъБКъУ-м хамэ къэрал къикIа студентхэм урысыбзэ щрагъащIэ и кафедрэм и доцент КIуэкIуэ Эммэрэ я унафэщIу Къэщкъэтау яхуеблэгъа гупым щIыпIэ администрацэм и Iуэхухэр зезыгъакIуэ Байсиев Хьэрун къапежьащ.
Шэрэдж районыр къэплъыхьыныр ди республикэм и щIыпIэ нэхъ дахэхэмкIэ къыщIадзащ. НыбжьыщIэхэр япэщIыкIэ щыIащ Гуэл щхъуантIэхэм, Балъкъэр Ипщэ нэс узышэ бгъуэнщIагъым къыщакIухьащ, «ЛIахэм я къалэр», Амырхъанрэ Абейхэрэ я чэщанэ 17-нэ лIэщIыгъуэм яухуауэ хуагъэфащэр зрагъэлъэгъуащ. ХьэщIэхэм гъуэгугъэлъагъуэ яхуэхъуа Байсиев Хьэрун куейм и цIыху пэрытхэм, зи ехъулIэныгъэм щыгуфIыкI ныбжьыщIэхэм, шэрэдждэсхэм я щыIэкIэ-псэукIэм зэпкърыхауэ тепсэлъыхьащ.
ЗыплъыхьакIуэ щыIа гупым Балъкъэр Ипщэ дэт езанэ курыт школымкIэ яунэтIащ, абы и унафэщI Карчаевэ Хьэлимэтрэ еджакIуэ цIыкIухэмрэ хьэщIэхэр балъкъэр хъыршын хуабэрэ лэпскIэ ягъэхьэщIащ. Абы иужькIэ ирагъэкIуэкIа «стIол хъурейм» куейм ис щIалэгъуалэмрэ хьэщIэхэмрэ щызэпсэлъащ. Абыхэм и гугъу ящIащ псэкупсэ, лъэпкъ лъапIэныгъэхэр хъумэным и мыхьэнэм.
«Ди дежкIэ мыпхуэдэ зекIуэхэм хуабжьу мыхьэнэшхуэ яIэщ. Ар IэмалыфIщ Къэбэрдей-Балъкъэрым хабзэхэр зэрыщахъумэр, ди ныбжь итхэм я псэукIэр зэдгъэлъагъуу, абыхэм щапхъэ ятетхынымкIэ», — жиIащ студентхэм ящыщ Тхьэкъуахъуэ Сусар.
«Мы зэIущIэм ди лъэпкъэгъухэм яхудиIэ пыщIэныгъэр нэхъ быдэж ищIым и закъуэкъым, абы ди щIалэгъуалэр зэрегъэцIыху, нэхъ зэпэгъунэгъу ещI, блэкIам пщIэ хуащIу ирегъасэри, абы къыпыщэн хуейуэ къызолъытэ», — жиIащ Байсиев Хьэрун.
Фигу къэдгъэкIыжынщи, хамэ къэрал къиIэпхъукIыжауэ ди деж щеджэ студентхэм я зекIуэхэр хамэ щIыпIэ щыпсэу ди хэкуэгъухэм яхудиIэ пыщIэныгъэр 2012 — 2015 гъэхэм гъэбыдэным, зегъэужьыным ехьэлIауэ яубзыхуа Iуэхухэм щыщщ. Мыпхуэдэ зэIущIэхэр зи жэрдэмыр КъБР-м ХъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэрщ.
Кужоновэ Эльмирэ.
